Dina Raabjerg (KF), 2025-04-08:
Tak for ordet, formand.
Og tak for en indtil videre rigtig god debat.
Det kan jeg jo selvfølgelig nå at ødelægge.
Det håber jeg ikke jeg gør.
Jeg vil starte med at komplimentere vores minister for virkelig at brænde for det område, som vi kigger på nu.
I sådan en redegørelse er det jo vigtigt, at man både husker det positive og det negative, og det synes jeg faktisk bliver afspejlet i redegørelsen.
Danmark ligger sådan set fortsat højt på mange internationale ranglister, og det er jo ikke kommet af sig selv, og det er vi nødt til at huske på.
Vi har god teledækning.
Det kan godt være, vi ikke helt har den, vi skal have, som Liberal Alliance nævnte tidligere.
Vi har en meget høj grad af offentlig digitalisering, og der er også en høj tillid fra danskerne til de systemer, som vi udbyder.
Personligt tror jeg, at lige præcis satsningen på Syddansk Universitet i Odense inden for det her område netop er noget af det, som kan rykke, og det vil jeg gerne komme ind på senere.
Der er jo desværre også nogle områder, hvor det ikke går helt så godt, og det er desværre også nogle af de samme områder, som vi diskuterede, da vi havde redegørelsesdebat sidste år.
Det er vi nødt til at få gjort noget ved, for sandheden er jo, at vi ikke haler ind på andre lande.
Vi er desværre nok der, hvor vi sakker bagud.
Og det er jo ikke, fordi vi ikke bruger digitale løsninger, men det er, fordi vi ikke investerer nok i kompetencer og kapacitet.
Vi ligger under det nordeuropæiske gennemsnit, når vi kigger lidt ud over de helt basale digitale kompetencer og færdigheder.
Af de såkaldte – det tillader jeg mig at kalde dem – it-specialister har kun 22. pct af dem en it-relevant uddannelse.
Det svarer jo sådan set lidt til at sige, at alle, der arbejder i lufthavnen, kan flyve, selv stewardesserne, som serverer drinks.
Det afspejler sig jo sådan set også i, at der er alt for mange forgæves rekrutteringer af it-specialister.
Vi mangler folk, der kan kode, som kan analysere data, som kan forstå systemarkitektur, og som særlig kan beskytte os mod digitale trusler i det offentlige, i erhvervslivet, i forsvaret, i politiet og i hele det finansielle system.
Det handler ikke kun om én branche, hvor vi mangler kompetencer.
Det handler om hele vores samfundssikkerhed og -udvikling.
Vi kan ikke klare os med, at der bare bliver lavet konsulentrapporter om, hvordan det står til med beredskabet og den digitale sikkerhed, eller afholdt konferencer, hvor vi snakker.
Vi har brug for vores egne folk.
Vi har brug for vores egne kompetencer i ministerierne, i kommunerne og ude i virksomhederne.
Og når svindlere hver eneste dag forsøger at narre borgere via MitID eller sms'er, viser det jo også, at vi har brug for at investere i borgernes digitale færdigheder.
Det er et nødvendigt indsatspunkt.
Det kræver undervisning, oplysning og en målrettet indsats.
Det var derfor, jeg også tidligere kommenterede det fra Danmarksdemokraterne om den gamle oplysning til borgerne om samfundet.
Der var to sjæle, der havde én tanke her.
Og så vil jeg tilbage til robotklyngen, for det er jo lige præcis robotklyngen på Fyn, der har haft en effekt.
Prøv at se, hvad vi kan, når vi vælger at tage nogle områder ud.
Det her kunne vi gøre på området for digital sikkerhed, eller vi kunne vælge at fokusere på automatisering og digitalisering i energisektoren, hvor vi i forvejen er langt foran.